شەفەق نیوز/ مەسرور بارزانی سەرۆک حکومەت هەرێم
کوردستان، ئمڕوو چوارشەممە، راگەیان حکومەتەگە کارکەێد ئەرا دەرکردن کارت زانیاری
ئەلیکتڕۆنی ئەرا هەر شۆفێریگ لە هەرێم لە پڕۆژەیگ ک ئەوەسا لە ساڵ ئایندە تەواو کریەێد.
بارزانی لە وتاریگ لە مەوقەی ئامادەبوونی لە
واژووکردن گریەبەسیەیگ لەناوبەین وەزارت ناوخۆ و کۆمەڵەیگ ئەڵمانی ئەرا ئاڵشتکردن
سیستەم هاتووچو لە کوردستان ئەرا ئەلیکتڕۆنی، وت: حکومەتەگەی کار ئەرا پێشکەشکردن
خزمەتگوزارییەیلیگ وەشیوەی سەردەمانە و نوو کەێد.
وتیش؛ تەقەلا دەیمن کارەیل هاوڵاتییەگان لە فەرمانگە
و دامەزراوەیل حکومەت لە جیای قاقەز و قەڵەم وە ئۆنڵاین ئەنجام بیەیمن،  و هیچ لەنوامان نییە یا وەگەرد پێشکەفتن بچیمن،
یا لە گوزەیشتە بمینیمن.
و دووپاتکرد ک سیستەم ئەلیکتڕۆنی ئاشکرایی زیاتر
لە کارەگان نیشان دەێد، و شیوەی رەنگینیگ لە دامەزراوەیلمان ئەرا جهان دەشتەکی دەرخەێد،
ودیاریکرد ک ئمڕوو رێککەفتنیگ وەگەرد کۆمپانیایگ ئەڵمانی ئەرا تۆمار کردن ئەلیکتڕۆنی
ئەرا ماشینەگان واژوو کەیمن.
وتیش؛ لە ساڵ ئایندە هەر شۆفێریگ بوودە خاوەن
کارتیگ ئەلیکتڕۆنی، و ئاماژە کرد ک زیاتر لە دوو مەلیۆن شۆفێر لەی بەڕنامە سوودمەن
بوون.
دەربارەی گرنگی ئاڵشتکردن سیستەم هاتووچو ئەرا
ئەلیکتڕۆنی، بارزانی وت: ئەوەسا پۆلیس توانادار بوود لە گردن ماشینەگان و رەسین وەپیان
لە وەختە فریاکەفتنەگان و هەمیش کەمەوکردن رۆتین و قەرەباڵغی لە فەرمانگەیل
هاتووچو، هەمیش لە وەزارەت پەروەردە و تەندروسی لەی بەیاننامەیلە سوودمەن بوون.
